Založenie Fóra na ochranu spotrebiteľov v krajinách Višegrádskej štvorky

Kompetentné orgány pôsobiace na úseku ochrany spotrebiteľa v Českej republike, Maďarsku, Poľsku a na Slovensku podpísali dňa 13. februára 2007 memorandum o založení Fóra na ochranu spotrebiteľov v krajinách Višegrádskej štvorky.

Zúčastnené organizácie :
Česká obchodná inšpekcia
Generálny  inšpektorát na ochranu spotrebiteľov v Maďarsku
Poľská obchodná inšpekcia 
Slovenská obchodná inšpekcia

Ciele spolupráce krajín v rámci neformálnej organizácie sú:
•	vytvoriť úzku spoluprácu členov Višegrádskej štvorky na úseku ochrany spotrebiteľa a trhového dozoru a vzájomne si vymieňať informácie a praktické skúsenosti v tejto oblasti 
•	hľadať a rozvíjať ďalšie možnosti účinnej spolupráce 
•	pre efektívne vynucovanie dodržiavania právnych predpisov na ochranu spotrebiteľa si vymieňať informácie o obvyklých zaužívaných metódach a postupoch
•	vypracovať aktívne pracovné plány zamerané na prevenciu a zastavenie cezhraničných porušení, ktoré sa týkajú záujmov spotrebiteľov
•	v rámci trhového dozoru vykonávať spoločné kontroly a porovnávacie laboratórne skúšky 
•	vytvoriť oblastné cezhraničné dohody o spolupráci pri zisťovaní nebezpečných výrobkov 
•	efektívne a rýchlo riešiť sťažnosti spotrebiteľov
•	poskytnúť spotrebiteľom lepšie informácie
•	presadzovať a podporovať medzinárodnú spoluprácu v oblasti ochrany spotrebiteľa

V zmysle Višegrádskej deklarácie z roku 1991  prijatej ministerskými predsedami Česka, Maďarska, Poľska a Slovenska vedúci predstavitelia dozorných orgánov pôsobiacich na úseku ochrany spotrebiteľa z Česka, Slovenska a Maďarska prezentovali na konferencii usporiadanej v decembri 2005 v Luhačoviciach požiadavku na založenie Fóra na ochranu spotrebiteľov v krajinách Višegrádskej štvorky ako neformálnej organizácie. Vedúci predstavitelia dozorných orgánov vyjadrili hlboké presvedčenie, že vzájomne prepojená história a podobný politický, ekonomický a sociálny rozvoj krajín v posledných desaťročiach by mohli byť dôvodom pre poskytnutie záruky spoločného úspechu. Taktiež vyjadrili presvedčenie, že dobré skúsenosti s bilaterálnymi dohodami uzavretými medzi zainteresovanými krajinami môžu byť základom spoločnej spolupráce na úseku ochrany spotrebiteľa.

Predstavitelia dozorných orgánov očakávajú, že dohoda, ako výsledok harmonizácie postupu pri vynucovaní dodržiavania právnych predpisov, napomôže efektívnemu riešeniu cezhraničných sťažností spotrebiteľov a prispeje v oblasti trhového dozoru k pravidelnej výmene skúseností z praxe.